Formaður Skotveiðifélags Íslands segist ekki vita hvað réttlæti fleiri fundi til að ákveða fyrirkomulag rjúpnaveiða í ár, en fulltrúar félagsins hafi verið boðaðir á fund í Umhverfisráðuneytinu á morgun. Umhverfisstofnun hafi lagt til óbreytt fyrirkomulag veiða frá síðasta ári og Náttúrufræðistofnun ekki sett sig upp á móti því.
Umhverfisstofnun hefur lagt til við Umhverfis- og auðlindaráðuneytið að rjúpnaveiði nú verði með sama sniði og tvö síðustu ár. Haustið 2019 ákvað umhverfisráðherra að rjúpnaveiðar stæðu frá fyrsta til þrítugasta nóvember, veiðitíminn yrði 22 dagar og það fyrirkomulag gilti í þrjú ár. Náttúrufræðistofnun hefur lagt til að veiða megi 20.000 rjúpur í haust. Áki Ármann Jónsson, formaður Skotveiðifélags Íslands, segir að nú virðist sem óvenjulegt ferli sé farið af stað. Umhverfisráðherra hafi kallað eftir frekari tillögum frá Umhverfisstofnun vegna ástands rjúpnastofnsins og nú hafi fulltrúar félagsins verið boðaðir á fund í ráðuneytinu á morgun. Efni fundarins liggi ekki fyrir.